Cao Dai
Cao Dai er en religiøs bevægelse, der forener elementer af animisme, konfucianisme, buddhisme, daoisme og kristendom. Bevægelsen har i dag mere end 3 mio. tilhængere. Langt størsteparten bor i det sydlige Vietnam, men bevægelsen har også tilhængere blandt vietnamesiske migranter i USA, Frankrig og Australien.
Bevægelsen blev grundlagt i 1925 af Ngo Van Chieu (1878-1932), der var embedsmand i det franske kolonistyre. Caodaismen spredte sig i de første år som en løbeild især blandt fattige landarbejdere, der arbejdede i skovene nord for Saigon. Bevægelsen dannede sin egen milits under Anden Verdenskrig. og samarbejdede med den japanske besættelsesmagt, indtil den blev afvæbnet af Ngo Dinh Diems tropper i midten af 50erne.
Efter kommunisterne magtovertagelse i 1975 blev bevægelsen undertrykt. Senere fik den leveret de fleste templer tilbage, men lever nu en stille tilværelse med udgangspunkt i det store tempel i Tây Ninh.